ശ്രീമദ് ഭാഗവതം/ദ്വിതീയഃ സ്കന്ധഃ/തൃതീയോധ്യായഃ
ശ്രീശുക ഉവാച

ഏവമേതന്നിഗദിതം പൃഷ്ടവാൻ യദ്ഭവാൻ മമ

നൃണാം യന്മ്രിയമാണാനാം മനുഷ്യേഷു മനീഷിണാം  ൧

ബ്രഹ്മവർചസകാമസ്തു യജേത ബ്രഹ്മണഃ പതിം

ഇന്ദ്രമിന്ദ്രിയകാമസ്തു പ്രജാകാമഃ പ്രജാപതീൻ  ൨

ദേവീം മായാം തു ശ്രീകാമസ്തേജസ്കാമോ വിഭാവസും

വസുകാമോ വസൂൻ രുദ്രാൻ വീര്യകാമോഥ വീര്യവാൻ  ൩

അന്നാദ്യകാമസ്ത്വദിതിം സ്വർഗകാമോദിതേഃ സുതാൻ

വിശ്വാന്ദേവാൻ രാജ്യകാമഃ സാധ്യാൻസംസാധകോ വിശാം  ൪

ആയുഷ്കാമോശ്വിനൗ ദേവൗ പുഷ്ടികാമ ഇലാം യജേത്

പ്രതിഷ്ഠാകാമഃ പുരുഷോ രോദസീ ലോകമാതരൗ  ൫

രൂപാഭികാമോ ഗന്ധർവാൻ സ്ത്രീകാമോപ്സര ഉർവശീം

ആധിപത്യകാമഃ സർവേഷാം യജേത പരമേഷ്ഠിനം  ൬

യജ്ഞം യജേദ് യശസ്കാമഃ കോശകാമഃ പ്രചേതസം

വിദ്യാകാമസ്തു ഗിരിശം ദാന്പത്യാർഥ ഉമാം സതീം  ൭

ധർമാർഥ ഉത്തമശ്ലോകം തന്തുഃ തന്വൻ പിതൃൻ യജേത്

രക്ഷാകാമഃ പുണ്യജനാനോജസ്കാമോ മരുദ്ഗണാൻ  ൮

രാജ്യകാമോ മനൂൻ ദേവാൻ നിരൃതിം ത്വഭിചരൻ യജേത്

കാമകാമോ യജേത് സോമമകാമഃ പുരുഷം പരം  ൯

അകാമഃ സർവകാമോ വാ മോക്ഷകാമ ഉദാരധീഃ

തീവ്രേണ ഭക്തിയോഗേന യജേത ഉരുഷം പരം  ൧൦

ഏതാവാനേവ യജതാമിഹ നിഃശ്രേയസോദയഃ

ഭഗവത്യചലോ ഭാവോ യദ് ഭാഗവതസങ്ഗതഃ  ൧൧

ജ്ഞാനം യദാപ്രതിനിവൃത്തഗുണോർമിചക്രമാത്മപ്രസാദ ഉത യത്ര ഗുണേഷ്വസങ്ഗഃ

കൈവല്യസമ്മതപഥസ്ത്വഥ ഭക്തിയോഗഃ കോ നിർവൃതോ ഹരികഥാസു രതിം ന കുര്യാത്  ൧൨

ശൗനക ഉവാച

ഇത്യഭിവ്യാഹൃതം രാജാ നിശമ്യ ഭരതർഷഭഃ

കിമന്യത്പൃഷ്ടവാൻ ഭൂയോ വൈയാസകിമൃഷിം കവിം  ൧൩

ഏതച്ഛുശ്രൂഷതാം വിദ്വൻ സൂത നോർഹസി ഭാഷിതും

കഥാ ഹരികഥോദർകാഃ സതാം സ്യുഃ സദസി ധ്രുവം  ൧൪

സ വൈ ഭാഗവതോ രാജാ പാണ്ഡവേയോ മഹാരഥഃ

ബാലക്രീഡനകൈഃ ക്രീഡൻ കൃഷ്ണക്രീഡാം യ ആദദേ  ൧൫

വൈയാസകിശ്ച ഭഗവാൻ വാസുദേവപരായണഃ

ഉരുഗായഗുണോദാരാഃ സതാം സ്യുർഹി സമാഗമേ  ൧൬

ആയുർഹരതി വൈ പുംസാമുദ്യന്നസ്തം ച യന്നസൗ

തസ്യർതേ യത്ക്ഷണോ നീത ഉത്തമശ്ലോകവാർതയാ  ൧൭

തരവഃ കിം ന ജീവന്തി ഭസ്ത്രാഃ കിം ന ശ്വസന്ത്യുത

ന ഖാദന്തി ന മേഹന്തി കിം ഗ്രാമേ പശവോപരേ  ൧൮

ശ്വവിഡ്വരാഹോഷ്ട്രഖരൈഃ സംസ്തുതഃ പുരുഷഃ പശുഃ

ന യത്കർണപഥോപേതോ ജാതു നാമ ഗദാഗ്രജഃ  ൧൯

ബിലേ ബതോരുക്രമവിക്രമാൻ യേ ന ശൃണ്വതഃ കർണപുടേ നരസ്യ

ജിഹ്വാസതീ ദാർദുരികേവ സൂത ന ചോപഗായത്യുരുഗായഗാഥാഃ  ൨൦

ഭാരഃ പരം പട്ടകിരീടജുഷ്ടമപ്യുത്തമാങ്ഗം ന നമേന്മുകുന്ദം

ശാവൗ കരൗ നോ കുരുതേ സപര്യാം ഹരേർലസത്കാഞ്ചനകങ്കണൗ വാ  ൨൧

ബർഹായിതേ തേ നയനേ നരാണാം ലിങ്ഗാനിവിഷ്ണോർന നിരീക്ഷതോ യേ

പാദൗ നൃണാം തൗ ദ്രുമജന്മഭാജൗ ക്ഷേത്രാണി നാനുവ്രജതോ ഹരേര്യൗ  ൨൨

ജീവഞ്ഛവോ ഭാഗവതാങ്ഘ്രിരേണും ന ജാതു മർത്യോഭിലഭേത യസ്തു

ശ്രീവിഷ്ണുപദ്യാ മനുജസ്തുലസ്യാഃ ശ്വസഞ്ഛവോ യസ്തു ന വേദ ഗന്ധം  ൨൩

തദശ്മസാരം ഹൃദയം ബതേദം യദ് ഗൃഹ്യമാണൈർഹരിനാമധേയൈഃ

ന വിക്രിയേതാഥ യദാ വികാരോ നേത്രേ ജലം ഗാത്രരുഹേഷു ഹർഷഃ  ൨൪

അഥാഭിധേഹ്യങ്ഗ മനോനുകൂലം പ്രഭാഷസേ ഭാഗവതപ്രധാനഃ

യദാഹ വൈയാസകിരാത്മവിദ്യാവിശാരദോ നൃപതിം സാധു പുഷ്ടഃ  ൨൫

ഇതി ശ്രീമദ്ഭാഗവതേ മഹാപുരാണേ പാരമഹംസ്യാം സംഹിതായാം ദ്വിതീയസ്കന്ധേ

തൃതീയോധ്യായഃ